MS «Richard With»

Denne artikkelen omhandler dagens hurtigruteskip fra 1993. For hurtigruteskipet fra 1909 med samme navn, se DS «Richard With».

MS «Richard With» (IMO: 9040429) er et norsk-registrert hybriddrevet hurtigruteskip eid av MS Richard With AS og som opereres av Hurtigruten Coastal AS (Hurtigruten Norge) på kystruten Bergen–Kirkenes. Skipet var byggnummer 103 ved Volkswerft GmbH i Stralsund i Tyskland, og ble opprinnelig levert for Ofotens og Vesteraalens Dampskibsselskab (OVDS) den 22. november 1993. MS «Richard With» er søsterskip til «Kong Harald» og «Nordlys» i Kong Harald-klassen, og var det andre skipet av den nye generasjonen hurtigruteskip. Skipet har har seilt i fast rotasjon i hurtigruten siden 20. desember 1993 og erstattet gamle «Finnmarken» fra 1956.

Historie 

I juni 1990 vedtok Stortinget å stille 1,875 milliarder kroner til rådighet for å omstille hurtigruten til kommersiell drift. Selskapene kunne dermed gå i gang med å prosjektere nye skip, og Skipskonsult AS i Bergen utarbeidet et prosjekt som ble sendt ut til omkring 30 skipsverft over hele verden. Av konstruksjonsforslagene var det seks som skilte seg ut, men det ble til slutt forslaget fra det tyske Meyer Werft i Papenburg som ble valgt. Verftet er et av verdens ledende cruiseskip-verft, og lugarløsningen i forslaget innebar at hele 212 av de 230 lugarene ble plassert utvendig. Byggekontrakten og opsjoner på to søsterskip gikk til Volkswerft GmbH i Stralsund, Tyskland, som på grunn av omstillingsmidler for verftsindustrien i det tidligere Øst-Tyskland, hadde det laveste anbudet. MS «Richard With» ble bestilt i mai 1991, samtidig med at Troms Fylkes Dampskibsselskap (TFDS) bestilte «Kong Harald».

Dagens «Richard With» er det andre hurtigruteskipet med dette navnet. Det første var dampskipet «Richard With» som ble bygget i 1909. Begge skipene er oppkalt etter «hurtigrutens far» Richard With (1846 – 1930). Skipet ble døpt av Nordlands fylkesmann Åshild Hauan den 30. november 1993 i Narvik, og ble satt i trafikk onsdag 20. desember fra Harstad. MS «Richard With» var det andre skipet av den nye generasjonen hurtigruteskip.

I februar/mars 1997 lå hun som hotellskip under ski-VM i Trondheim. I august 1997 startet «Richard With» med seilinger inn Geirangerfjorden, en avstikker som i dag blir gjennomført av alle nordgående hurtigruter sommerstid. I februar/mars 1999 ble hun leid av forsvaret som hotellskip under NATO-øvelsen Battle Griffin i Nord-Trøndelag.

I februar/mars 2002 lå «Richard With» som hotellskip under junior-VM i alpin i Narvik. I desember 2002 ble skipet solgt til Komandittselskapet Richard With i Fosnavåg for 375 millioner kroner, og utleid til OVDS på en 15-års leieavtale med tilbakekjøps-opsjon. 16. februar 2005 ble skipet videresolgt til Kystruten kommandittselskap i Oslo for 326 millioner kroner, men fortsatte i den langsiktige leieavtalen med OVDS.

I mars 2006 fusjonerte OVDS med Troms Fylkes Dampskibsselskap (TFDS) og dannet Hurtigruten Group, senere omdøpt til Hurtigruten ASA. Skipet fikk nytt skortsteinsmerke, men beholdt navnet og hjemmehavnen.

Morgenen 6. januar 2009 grunnstøtte «Richard With» ved pir 2 i Trondheim havn, og tok inn vann. De 153 passasjerene ble evakuert ved hjelp av en stigebil fra brannvesenet. Samtidig ble «Nordlys» tatt ut av opplag og satt inn i hurtigrutetrafikk igjen. Skipet hadde fått skader på hylsene på den ene propellakslingen, og etter et verkstedopphold ved Bredo Werft i Bremen i Tyskland, var hun tilbake i rute på nordgående fra Bergen 5. april.

I 2017 ble skipet tatt tilbake av Hurtigruten AS, og i november 2018 ble «Richard With» ombygget ved Fosen Yard i Rissa. Lugarene akterut på dekk 6 ble gjort om til suiter med karnapper, og restaurantvinduene på dekk 4 ble utvidet.

5. august 2022 gikk «Richard With» på grunn i Ytre Steinsundet ved Ytre Sula. Årsaken skal ha vært en teknisk systemfeil som førte til at skipet gikk på grunn. Skipet var på vei fra et verftsopphold da den kjørte på grunn. Skipet hadde fått skade på bulb`en og hull i ballasttanken. Klokken 15:45 løsnet skipet av seg selv grunnet flo, og ble deretter slept tilbake til Myklebust verft.

Skipet 

MS «Richard With»s tonnasje er 11 204 bruttoregistertonn, 4 153 nettoregistertonn, og lasteevnen er på 850 dødvekttonn. Skipet har 3 kjøle/fryserom med totalt volum på 880 m³, og et lasterom på 1 500 m³. Bildekket er på 600 m² og har plass til 45 personbiler. Lasting og lossing foregår med gaffeltruck gjennom en stor sideport med 5 tonns palleheis på babord side.

Hovedmotorene er 2 sekssylindrede firetakts Krupp MaK DM 6 M552 C dieselmotorer som driver hver sin propell med vribare blad. Oppgitt ytelse er 12 228 hestekrefter totalt, noe som gir en toppfart på 20 knop. Skipet er utstyrt med 2 Brunvoll FU 63 LTC sidepropeller i baugen, hver med en ytelse på 1 075 hestekrefter.

MS «Richard With» er søsterskip til «Kong Harald» og «Nordlys», og har 7 dekk. Hun har 230 lugarer med tilsammen 483 køyeplasser. Skipet hadde 2 boblebad på dekk 6. Utsmykningen om bord er utført av søsknene Karl Erik, Eva og Jan Harr.

Galleri

Se også 
Liste over hurtigruteskip

Referanser

Litteratur 
 Dag Bakka jr. – Hurtigruten, sjøveien mot nord (side 202). Seagull Publishing 2003 – ISBN 82-91258-17-1

Eksterne lenker 
 
 
 Hurtigruten-Web.com - Bilder av MS Richard With
 Hurtiguten ASA – MS Richard With Besøkt 11. november 2008
 Omfattende uoffisiell side om hurtigrutene Besøkt 12. oktober 2008
 Tyskspråklig side om hurtigrutene Besøkt 12. oktober 2008
 Mike Bents hurtigrutesider – MS Richard With Besøkt 9. desember 2008
 DNV Vessel info - Richard With Besøkt 22. april 2009

Hurtigruteskip
Skip fra 1993
1993 i Norge
Skip bygget i Tyskland
Artikler i sjøfart-prosjektet